Carlo Maderno

miniatura|Fachada de San Pedro do Vaticano, por Maderno
**Carlo Maderno**, nado en Capolago cantón do Tesino (Suíza) no 1556 e finado en Roma o 30 de xaneiro de 1629, foi un arquitecto de orixe italiana, coñecido mundialmente por ser o autor da fachada da basílica de San Pedro do Vaticano. Ás veces é citado como *Carlo Maderna*.

## Traxectoria 
Maderno formaba parte dunha familia de pedreiros. Acabou de prepararse con seu tío Domenico Fontana, en Roma, como canteiro e estuquista.

A súa primeira obra romana importante foi a fachada de Santa Susanna, realizada entre 1595 e 1603, na cal utilizou como modelo a fachada de Il Gesú, de Roma,  obra de Della Porta, ben que Maderno introduciu unha maior volumetría que acentúa o clarescuro, precedente directo do que se fará no barroco.
miniatura|Sant'andrea della Valle, Roma

### A fachada de San Pedro do Vaticano 
Baixo o pontificado de Paulo V, gañou o concurso para a conclusión da Basílica de San Pedro do Vaticano, proxecto no que propón, inicialmente, para obter unha maior capacidade de fieis, transformar o proxecto de Miguel Anxo, mudando a planta de cruz grega centralizada nunha planta de cruz latina, que primase o aspecto lonxitudinal. A solución de Maderno habería ser un compromiso que non alterase o concepto fundamental proposto por Miguel Anxo, coa cúpula como elemento dominante e organizador do espazo, de feito que ao acometer a monumental fachada, esta é desenvolvida, no posíbel, lonxitudinalmente, e non tanto en altura, a pesar da súa grande monumentalidade.

Con todo, a cúpula de Buonarrotti, quedou desprazada cara ao fondo, a causa dos novos volumes introducidos. A pesar disto está recoñecido o mérito de Maderno por obrar cun grande respecto pola obra de Miguel Anxo, e por lograr articular o edificio, con todos os condicionamentos que se lle presentaban, tendo moi en conta o espazo que o precedía e preparándoo para a gran solución urbanística dada logo por Gian Lorenzo Bernini para a praza.

Maderno participou ademais en numerosas grandes obras da Roma e arredores da súa época.

## Obras arquitectónicas 
* *Capela funeraria da familia Caetani* en Santa Pudenziana, iniciada por Francesco da Volterra, acabada por Maderno en 1598
* *Sant Giacomo degli Incurabili*, Roma; iniciada por Francesco da Volterra, acabada entre 1598-1602 por Maderno
* *Cappella Aldobrandini*, en Santa Maria sopra Minerva, Roma, 1602 
* *Villa Aldobrandini*, en Frascati; iniciada por Giacomo della Porta, e entre 1602-1604 acabada por Maderno
* *Santa Susanna*, Roma, decoración interior e fachada, cara 1593-1603
* *Palazzo Lancelotti*, en Frascati; iniciada por Francesco da Volterra, acabada por Maderno
* *Palazzo Mattei di Giove*, en Roma, 1598-1617
* *Basílica de San Pedro*, Roma, naves e fachada, 1607-1620
* ''Sant'Andrea della Valle*, a partir de 1608, a construción da fachada erguida segundo planos de Maderno, foi acabada por Kuppel en 1622
* Altar para *Santa Maria della Pace*, 1611-1614
* *Villa Mondragone*, en Frascati, a partir de 1613, en colaboración cos arquitectos Giovanni Vasanzio, Flaminio Ponzio, Girolamo Rainaldi e Giovanni Fontana
* *Sant Giovanni de'Fiorentini*, 1614
* Palazzo Quirinale, en Roma, portada e xardín, a partir de 1615
* *Palazzo Barberini'', en Roma, planos de 1625, acabada por Gian Lorenzo Bernini e Borromini

## Obras menores: fontes 
* Fonte na praza de San Pedro, 1613-1614.
* Fonte ante Sant'Andrea della Valle.